लेकिन लोकतंत्र में कानून की सीमा होती है। आप कानून बना कर सभी को सभ्य नहीं बना सकते। इसलिए सभ्य से सभ्य शासन में भी जेलें होती हैं। लोकतंत्र में तय करना होता है कि किन चीजों पर कानून बनाया जा सकता है और किन चीजों पर नहीं। जैसे ब्राउन शुगर के सेवन पर रोक लगाई जा सकती है, पर धर्मांतरण को प्रतिबंधित नहीं किया जा सकता। इसी तरह, कानून बना कर सभी को शाकाहारी नहीं बनाया जा सकता। इसके लिए नैतिक प्रभाव की जरूरत होगी। हिंदू सैकड़ों साल से आम तौर पर शाकाहारी रहे हैं, तो इसके पीछे पता नहीं कितने ऋषियों-मुनियों का नैतिक दबाव रहा होगा। आज यह दबाव नहीं है, इसलिए बहुत-से शाकाहारी परिवारों के लड़के भी मांस खाने लगे हैं।